Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko mozioa, zeinaren bidez Nafarroako Gobernua premiatzen baita finantza dezan Azagrako landa eremuko eguneko zentroaren eraikuntza, zeinean erretiratuen etxe bat egonen baita.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Eskubide Sozialetako Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen foru parlamentari Marta Álvarez Alonso andreak, Legebiltzarreko Erregelamenduan xedatuaren babesean, honako mozio hau aurkezten du, Eskubide Sozialetako Batzordean eztabaidatzeko:

Zioen azalpena

Biztanleriaren zahartze progresiboak gero eta erronka eta behar gehiago sortzen dizkigu adinekoei arreta ematearen arloan. Kalitatezko gizarte-zerbitzuak eta pertsona horiek nahi dutenera egokitutakoak edukitzea, beraz, administrazio publikoen etengabeko erronka da, eta erantzun egin behar zaio.

Beren etxean bizitzeko gogoa adierazten dute etengabe adineko pertsonek, bai hiri-inguruneetan bizi direnek, bai landa-ingurunean bizi direnek.

Pertsonarengan oinarritutako arreta-eredua funtsezko elementua da adinekoei eskaintzen zaizkien gizarte-zerbitzuen kalitatea hobetzeko eta beren ingurunean irauten laguntzeko.

Eredu horren alde egiten du abenduaren 2ko 92/2020 Foru Dekretuak, zeinak arautzen baititu, batetik, Nafarroako Foru Komunitateko gizarte zerbitzuen sistemaren barruan, egoitza zerbitzuen, eguneko zerbitzuen eta zerbitzu anbulatorioen funtzionamendua adinekoen, desgaitasuna dutenen, eritasun mentala dutenen eta gizarte-inklusioaren arloetan, eta bestetik, baimenen, aurretiazko komunikazioen eta homologazioen araubidea. Izan ere, foru dekretuak lehenengo aldiz jasotzen du landa eremuetako eguneko zentroen figura.

Landa eremuetako eguneko zentroak Nafarroan aspalditik hainbat udalek aztertu eta eskatutako zerbitzu bat da, zeina honela definitzen baita: landa eremuko udalerrietan kokatutako establezimenduetan ematen den zerbitzua, non ez baitago egoitza zerbitzurik edo eguneko arretarako bestelako zerbitzurik mendekotasuna duten pertsonei arreta emateko; hainbat zerbitzu eskaintzen ditu eguneroko eginkizunetan laguntzeko, aisialdikoak, autonomia pertsonala sustatzekoak eta mendekotasunari aurrea hartzekoak.

Zentro horiek, beraz, udalerri txikietan egoten dira, eta ez dute adineko pertsonentzako edo mendeko pertsonentzako bestelako zerbitzurik izateko aukerarik, eta, beraz, erraztu egiten dute pertsona horiek beren ingurunean irautea.

Zentro horietako bat abian jartzeko interesa agertu duen udalerrietako bat Azagra da. Udalerri horrek 3.840 biztanle ditu 2019ko erroldaren arabera, horietatik 784 65 urtetik gorakoak, ez du zaharren egoitzarik, eta dagoeneko sartuta dago landa-eguneko zentroko proiektu bat egiteko prozesuan. Proiektu horren barruan, gainera, erretiratuen etxe bat egonen da, zeinaren bideragarritasun-azterlana eginda baitago.

Proiektu hori gauzatzeko, Azagrako Udalak finantzaketa behar du.

Hori guztia dela-eta, honako erabaki proposamen hau aurkeztu dugu:

Nafarroako Parlamentuak Nafarroako Gobernua premiatzen du finantza dezan Azagrako landa eremuko eguneko zentroaren eraikuntza, zeinean erretiratuen etxe bat egonen baita.

Iruñean, 2021eko uztailaren 23an

Foru parlamentaria: Marta Álvarez Alonso